XALQARO ShARTNOMANI TASDIQLASh TO‘G‘RISIDA

1. O‘zbekiston Respublikasining diplomatiya vakolatxonalarini Rossiya Federatsiyasida va Rossiya Federatsiyasi vakolatxonalarini O‘zbekiston Respublikasida joylashtirish hamda ularga xizmat ko‘rsatish shartlari to‘g‘risida O‘zbekiston Respublikasi Hukumati bilan Rossiya Federatsiyasi Hukumati o‘rtasida 2009-yil 23-yanvar kuni Toshkent shahrida imzolangan Bitim tasdiqlansin.
 2. O‘zbekiston Respublikasi Tashqi ishlar vazirligi O‘zbekiston Respublikasi tomonidan mazkur xalqaro shartnoma kuchga kirishi uchun zarur bo‘lgan ichki davlat tartib-qoidalari bajarilgani to‘g‘risida tegishli bildirishnoma yo‘llasin.
 3. O‘zbekiston Respublikasi Davlat mulkini boshqarish davlat qo‘mitasi Rossiya Federatsiyasining O‘zbekiston Respublikasidagi Elchixonasini joylashtirish uchun Rossiya Federatsiyasiga mulk qilib berilgan binolar va inshootlarning mulkka egalik huquqiga davlat orderi berilishini ta’minlasin.
 4. Toshkent shahar hokimligi Rossiya Federatsiyasining O‘zbekiston Respublikasidagi Elchixonasini joylashtirish uchun tegishli yer uchastkasini ijaraga berish to‘g‘risida shartnoma tuzilishini ta’minlasin.
 5. O‘zbekiston Respublikasi Yer resurslari, geodeziya, kartografiya va davlat kadastri davlat qo‘mitasi taqdim etilgan huquqni belgilovchi hujjatlar asosida ushbu qarorning 3 va 4-bandlarida ko‘rsatib o‘tilgan obyektlarga egalik huquqi hamda uzoq muddatli ijara huquqini belgilangan tartibda davlat ro‘yxatidan o‘tkazsin.
 6. O‘zbekiston Respublikasi Vazirlar Mahkamasi hamda tegishli vazirlik va idoralar rahbarlari ushbu xalqaro shartnoma kuchga kirgandan keyin belgilangan tartibda O‘zbekiston Respublikasining majburiyatlari bajarilishi ustidan nazoratni ta’minlasinlar.
 7. Mazkur qarorning ijrosini nazorat qilish O‘zbekiston Respublikasi Bosh vaziri Sh.M. Mirziyoyev zimmasiga yuklansin.